汲古齋
作者：謝薖
朝代：宋

paragraphs: 人言曲誤周郎頋，豈謂周郎真好古。
長歌短調各風流，說盡心招及眉語。
頗聞汲古用修綆，乃知餘事工律吕。
君軀三尺膽如斗，欲窺唐虞探鄒魯。
頃來長安闊畫眉，時人半額相媚嫵。
天姿潔白惡丹鉛，獨有溪頭浣紗女。
要知學者用心處，不追時好乃如許。
君家有井千尺深，容我時攀轆轤否。